Lê antwoord nie liewer hierin? | Netwerk24
Deur Clifford Van Wyk, Oudtshoorn 03 Augustus 2019 00:00
Christo van der Rheede beskryf hoe ons almal in dieselfde bootjie is, 'n diverse groep mense met dieselfde aspirasies en vrese (31.07).
Hy noem dat ons die vrugte pluk van " 'n goed funksionerende regstaat waarin almal se regte veronderstel is om eerbiedig te word". Dan stel hy voor dat alle Afrikaanssprekendes 'n groter rol kan speel in die skepping van 'n vreedsame en voorspoedige saambestaan in Suid-Afrika.
Hierteenoor skryf Gert van Niekerk (31.07) oor die haalbaarheid van selfbeskikking van die Wes-Kaap, waarby die meerderheid 'n gemeenskaplike kultuur- en taalerfenis deel. Sy mening dat 'n kopskuif van "nie onder 'n ANC-regering wil staan nie" nodig is vir selfbeskikking, is volgens my dalk te platvloers. Lê die antwoord nie liewer in 'n evaluering van Van der Rheede se stelling nie, naamlik ons oortuiging of ons wel, of nie, in 'n goed funksionerende regstaat woon waarin almal se regte eerbiedig word?
'n Positiewe gevoel oor self­beskikking moet dan nie as 'n paniekbevange staat van "Afrikaanssprekendes met bepaalde denkfoute" afgemaak word nie, maar as 'n meerderheid mense in 'n geografiese gebied wat vanweë marginalisering voel dat hul regte nie meer eerbiedig word nie. 'n Nierassige samelewing wat in harmonie saamleef, gelyke regte waarby die realisering van die individu se potensiaal nie bepaal word deur sy velpigment nie, is dan die strewe.
Selfbeskikking as opsie word al hoe sterker wanneer vreedsame saambestaan nie meer subjektief beleef word nie. Ek sou graag ook die opinie van Leopold Scholtz hieroor wou hoor.